
Irányított gráfok kompatibilis előrendezései

Kulcsszavak: irányított gráf; előrendezés; kvázirendezés; kompatibilis; összefüggőség
A dolgozat központi témája a reflexív irányított gráfok, mint relációs struktúrák vizsgálata a kompatibilis műveletek és előrendezések (kvázirendezések) szempontjából.
A célunk egyrészt, hogy tetszőleges reflexív irányított gráf esetén általánosítsuk a gráfok összefüggőségi tulajdonságait. Erre példaként tekintsük a következő gráfokat:
[image: ]
Az első gráf gyengén összefüggő, amely legalább egy irányítatlan út meglétét jelenti az irányított gráf bármely két csúcsa között. A második gráf az erős összefüggőségre mutat egy példát, ekkor a gráf éleinek irányítását is figyelembe kell vennünk a csúcsok közti utak keresése során. A harmadik, extrém összefüggő esetben tetszőleges két csúcs közt halad csak oda-vissza éleket használó út. Ezen fogalmak a dolgozat későbbi részében pontosításra kerülnek és más összefüggőségi tulajdonságokat is bevezetünk.
Szemléletesen látható, hogy az erősen összefüggőségből következik a gyenge is, valamint az extrém összefüggő irányított gráfok mind erősen összefüggőek.
A dolgozatban választ keresünk arra a kérdésre, milyen kapcsolat van a különböző összefüggőségi tulajdonságok közt, milyen módon rendezhetőek az összefüggőségi komponensek tartalmazás szerint, azonban a komponensek helyett az általánosabb előrendezésekkel foglalkozunk.
Másrészt, az előrendezéseket a reflexív irányított gráffal való kompatibilitás szempontjából is vizsgáljuk. Az is célunk, hogy bármely ilyen gráf esetén megállapíthassuk annak kompatibilis előrendezéseit, valamint ezekről különböző állítások megfogalmazása a gráf összes kompatibilis műveletének (polimorfizmus) ellenőrzése nélkül.
A későbbiek során, az st-gráfok fogalmát bevezetve, az azokból valamely G gráfba menő relációhomomorfizmusok segítségével definiálunk egy olyan előrendezés-osztályt, mely minden esetben kompatibilis lesz a G gráffal. Bevezetésre kerül a klón fogalma, és belátjuk, hogy a kompatibilis műveletek klónt alkotnak. A retrakt és a mag fogalmának segítségével minimalizáljuk a vizsgálandó st-gráfok számát. Egyszerűsítő állítások bizonyításával, valamint a köztük bevezetett reláció segítségével vizsgáljuk a korábban bevezetett relációosztályon belüli kapcsolatokat 1-, 2- és 3-pontú st-gráfok esetén. Továbbá meghatározzuk egyes st-gráfok által meghatározott előrendezések és a G gráf összefüggőségének kapcsolatát.

